Ma van Brakpan skiet glo haar 3 kinders, toe haarself | Netwerk24
Deur Meghan Lawrence 11 Julie 2019 08:28
Die huis in Sallies Village is ook in die proses aan die brand gesteek.
Die 40-jarige vrou, haar twee dogters van onderskeidelik 17 en 19 jaar oud, en haar tienjarige seun is met kopwonde in die huis gekry.
Die polisie het Woensdag omstreeks 17:00 berigte ontvang oor die huisbrand.
Die vrou se man het volgens die polisie by die huis aangekom en die brand geblus voor die brandweer op die toneel was.
"Die huiseienaar het self die brand geblus en die huis binnegegaan op soek na sy gesin, " sê kapt. Pearl van Staad, polisiewoordvoerder.
"Die man het op sy vrou en drie kinders in die sitkamer afgekom met skietwonde van 'n 9 mm-pistool, wat langs sy vrou op die vloer gelê het. Die vuurwapen behoort aan die huiseienaar," sê Van Staad in 'n verklaring.
Die polisie sê die motief vir die skietery is nog nie bekend nie en niemand is in hegtenis geneem nie.